KOMISSION TÄYTÄNTÖÖNPANOASETUS (EU) 2021/1761,

annettu 5 päivänä lokakuuta 2021,

rannalta vedettävillä nuotilla Kroatian aluevesillä kalastettaessa sovellettavaa vähimmäisetäisyyttä rannikolta, veden vähimmäissyvyyttä ja kalastuksen kieltämistä suojeltujen luontotyyppien yläpuolella koskevan, neuvoston asetuksesta (EY) N:o 1967/2006 myönnetyn poikkeuksen jatkamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kalavarojen kestävää hyödyntämistä koskevista hoitotoimenpiteistä Välimerellä, asetuksen (ETY) N:o 2847/93 muuttamisesta ja asetuksen (EY) N:o 1626/94 kumoamisesta 21 päivänä joulukuuta 2006 annetun neuvoston asetuksen (EY) N:o 1967/2006 (1) ja erityisesti sen 4 artiklan 5 kohdan ja 13 artiklan 5 ja 10 kohdan,

sekä katsoo seuraavaa:

(1) Komissio antoi 22 päivänä lokakuuta 2018 täytäntöönpanoasetuksen (EU) 2018/1586 (2) rannalta vedettävillä nuotilla Kroatian aluevesillä kalastettaessa sovellettavaa vähimmäisetäisyyttä rannikolta, veden vähimmäissyvyyttä ja kalastuksen kieltämistä suojeltujen luontotyyppien yläpuolella koskevan poikkeuksen myöntämiseksi neuvoston asetuksen (EY) N:o 1967/2006 4 artiklan 1 kohdan ensimmäisestä alakohdasta ja 13 artiklan 1 kohdan ensimmäisestä alakohdasta. Poikkeus koski pikkupikarellin (Spicara smaris) kalastusta perinteisillä rannalta vedettävillä girarica- ja migavica-nuotilla, isopiikkimakrillin (Seriola dumerili) kalastusta perinteisillä rannalta vedettävillä suuren silmäkoon šabakun-nuotilla sekä suomuhopeakyljen (Atherina boyeri) kalastusta perinteisillä rannalta vedettävillä oližnica-nuotilla Kroatian aluevesillä. Poikkeuksen voimassaolo päättyy 26 päivänä lokakuuta 2021.

(2) Komissio vastaanotti 22 päivänä maaliskuuta 2021 Kroatialta pyynnön kyseisen poikkeuksen jatkamisesta Kroatian aluevesillä perinteisillä rannalta vedettävillä oližnica-nuotilla harjoitettavan suomuhopeakyljen (Atherina boyeri) kalastuksen ja perinteisillä rannalta vedettävillä girarica- ja migavica-nuotilla harjoitettavan pikkupikarellin (Spicara smaris) kalastuksen osalta. Kroatia pyysi samalla pikkupikarellin (Spicara smaris) kalastukseen käytettävien perinteisten rannalta vedettävien girarica- ja migavica-nuottien osalta asetuksen (EY) N:o 1967/2006 4 artiklan 1 kohdan ensimmäisestä alakohdasta myönnetyn poikkeuksen jatkamista.

(3) Kroatia toimitti ajantasaiset tiedot ja tekniset perustelut poikkeuksen uusimiselle.

(4) Kroatia hyväksyi 15 päivänä syyskuuta 2021 ministerin asetuksella (3) hoitosuunnitelman asetuksen (EY) N:o 1967/2006 19 artiklan 2 kohdan mukaisesti, jäljempänä ’Kroatian hoitosuunnitelma’.

(5) Pyyntö koskee kalastustoimintaa, jolle Kroatia on jo myöntänyt luvan, ja aluksia, joilla on kyseisen kalastuksen osalta kirjattuja saaliita yli viiden vuoden ajalta ja jotka noudattavat toiminnassaan Kroatian hoitosuunnitelmaa.

(6) Pyyntö koskee 71:tä alusta, jotka on lueteltu rannalta vedettävillä nuotilla tehtävää kalastusta Kroatian aluevesillä sääntelevässä Kroatian hoitosuunnitelmassa, ja Kroatian hoitosuunnitelmassa taataan, ettei pyyntiponnistus kasva tulevaisuudessa, kuten asetuksen (EY) N:o 1967/2006 13 artiklan 9 kohdassa edellytetään.

(7) Nämä alukset sisältyvät luetteloon, joka on ilmoitettu komissiolle asetuksen (EY) N:o 1967/2006 13 artiklan 9 kohdan mukaisesti.

(8) Tieteellis-teknis-taloudellinen kalastuskomitea (STECF) arvioi Kroatian esittämän poikkeuksen jatkamista koskevan pyynnön ja siihen liittyvän Kroatian hoitosuunnitelman 22 päivästä 26 päivään maaliskuuta 2021 pidetyssä täysistunnossaan (4).

(9) STECF totesi, että hoitosuunnitelmassa on edelliseen suunnitelmaan verrattuna merkittäviä parannuksia, erityisesti siltä osin, kuin kyseessä on parempi valikoivuus ja pyrkimykset kalakantojen arvioimiseen ja viitearvojen määrittämiseen.

(10) Kroatian pyytämä poikkeuksen jatkaminen täyttää asetuksen (EY) N:o 1967/2006 4 artiklan 5 kohdassa ja 13 artiklan 5 ja 9 kohdassa säädetyt edellytykset.

(11) Kroatian pyytämä poikkeus koskee rajoitettua määrää aluksia kansallisten kalastuslaivastojen laajaan toiminta-alueeseen nähden, ja se vastaa alle yhtä prosenttia Kroatian koko kalastuslaivastosta ja alle yhtä prosenttia koko kansallisen laivaston bruttovetoisuudesta.

(12) Kroatian pitkästä rannikosta ja lukuisista saarista koostuvan maantieteellisen rakenteen ja kohdelajien ainoastaan tiettyihin paikkoihin ja tietyille vyöhykkeille rannikkoalueilla alle 50 metrin vedensyvyyksissä rajoittuvan alueellisen jakautumisen vuoksi kalastusalueisiin liittyy maantieteellisiä erityisrajoitteita.

(13) Rannalta vedettävillä girarica- ja migavica-nuotilla kalastettavan pikkupikarellin osalta pyyntö koskee alusten, joiden kokonaispituus on enintään 12 metriä ja moottoriteho enintään 85 kilowattia ja joilla on perinteisesti Posidonia-meriheinää kasvavan merenpohjan yläpuolella käytetyt pohjassa vedettävät verkot, asetuksen (EY) N:o 1967/2006 4 artiklan 5 kohdan ensimmäisen alakohdan mukaisesti harjoittamia kalastustoimia. Lisäksi pikkupikarellin kalastus koskee noin neljää prosenttia Posidonia oceanica -meriheinää kasvavasta merenpohjasta hoitosuunnitelman kattamalla alueella ja alle kolmea prosenttia kaikesta meriheinää kasvavasta merenpohjasta Kroatian aluevesillä, asetuksen (EY) N:o 1967/2006 4 artiklan 5 kohdan ensimmäisen alakohdan ii ja iii alakohdan vaatimusten mukaisesti.

(14) Kalastus ei ole mahdollista millään muilla pyydyksillä, sillä ainoastaan rannalta vedettävillä nuotilla on tämän tyyppisen kalastuksen harjoittamiseen tarvittavat tekniset ominaisuudet.

(15) Kalastuksella ei myöskään ole merkittävää vaikutusta meriympäristöön, koska rannalta vedettävät nuotat ovat hyvin valikoivia pyydyksiä. Kroatian hoitosuunnitelmassa vahvistetaan kaikki kyseisiä kalastuksia koskevat määritelmät ja taataan, että kalastusluvat myönnetään ainoastaan tietyille 71 alukselle, joilla on Kroatian myöntämä kalastuslupa. Tässä yhteydessä todetaan, että Kroatian hoitosuunnitelman ja ministerin asetuksen mukaisesti rannalta vedettävillä migavica-, girarica- ja oližnica-nuotilla harjoitettavan kalastuksen pyyntialueet on vahvistettu Kroatian hoitosuunnitelman liitteessä II, kun taas suomuhopeakyljen kalastus rannalta vedettävillä oližnica-nuotilla sallitaan ainoastaan määritellyllä kalastuksen osa-alueella ”E4” ja osassa osa-aluetta ”F2”. Lisäksi rannalta vedettävien nuottien käyttö kielletään kansallispuistoissa ja erityisissä elinympäristöissä.

(16) Kyseinen kalastustoiminta täyttää asetuksen (EY) N:o 1967/2006 4 artiklan 1 kohdan toisen alakohdan vaatimukset, sillä nuottia vedetään vesimassassa eivätkä ne koske merenpohjaan.

(17) Asetuksen (EY) N:o 1967/2006 8 artiklan 1 kohdan h alakohdan, sellaisena kuin se on korvattuna Euroopan parlamentin ja neuvoston asetuksen (EU) 2019/1241 (5) 8 artiklan 1 kohdalla ja liitteessä IX olevan B osan I jaksolla, vaatimuksia ei sovelleta, koska ne koskevat troolareita.

(18) Kroatia antoi luvan poiketa asetuksen (EY) N:o 1967/2006 9 artiklan 3 kohdassa vahvistetusta pienimmästä sallitusta silmäkoosta suomuhopeakyljen (Atherina boyeri) kalastuksessa perinteisten rannalta vedettävien oližnica-nuottien käytön osalta kyseisen asetuksen 9 artiklan 7 kohdan vaatimusten täyttymisen perusteella, kun otetaan huomioon kyseisen kalastuksen erittäin valikoiva luonne, sen vähäinen vaikutus meriympäristöön ja se, että sitä eivät koske asetuksen (EY) N:o 1967/2006 4 artiklan 5 kohdan säännökset.

(19) Asetuksen (EY) N:o 1967/2006 9 artikla poistettiin asetuksella (EU) 2019/1241. Asetuksen (EU) 2019/1241 liitteessä IX olevan B osan 4 kohdan mukaan asetuksen (EY) N:o 1967/2006 9 artiklan perusteella hyväksyttyjä pienintä sallittua silmäkokoa koskevia poikkeuksia, jotka olivat voimassa 14 päivänä elokuuta 2019, voidaan kuitenkin soveltaa edelleen, jos ne eivät lisää nuorten yksilöiden saaliiksi joutumista. Kroatian pyytämä poikkeuksen jatkaminen täyttää asetuksen (EY) N:o 1967/2006 15 artiklan 5 kohdassa ja asetuksen (EU) 2019/1241 liitteessä IX olevan B osan 4 kohdassa säädetyt edellytykset, koska se ei heikennä 14 päivänä elokuuta 2019 voimassa olleita valikoivuusvaatimuksia, etenkään nuorten yksilöiden saaliiden lisääntymisen osalta, ja koska sillä pyritään saavuttamaan mainitun asetuksen 3 ja 4 artiklassa asetetut tavoitteet ja päämäärät.

(20) Komissio huomauttaa, että Kroatia ei ollut sallinut hoitosuunnitelmassaan poikkeamista asetuksen (EY) N:o 1967/2006 9 artiklan 3 kohdan, sellaisena kuin se on muutettuna asetuksen (EU) 2019/1241 8 artiklan 1 kohdalla ja liitteessä IX olevan B osan 4 kohdalla, vaatimuksista kalastettaessa pikkupikarellia (Spicara smaris) perinteisillä rannalta vedettävillä girarica- ja migavica-nuotilla.

(21) Kyseisiä kalastustoimia harjoitetaan 500 metrin etäisyydellä rannikosta, eivätkä ne siten häiritse muiden alusten toimia.

(22) Kroatian hoitosuunnitelmassa varmistetaan, että asetuksen (EU) 2019/1241 liitteessä IX olevassa A osassa mainittujen lajien saaliit ovat minimaalisia, sillä kohdelajit ovat suomuhopeakylki (Atherina boyeri) ja pikkupikarelli (Spicara smaris), joita ei mainita asetuksen (EU) 2019/1241 liitteessä IX olevassa A osassa.

(23) Kalastustoimet ovat hyvin valikoivia eivätkä ne kohdistu pääjalkaisiin.

(24) Kroatian hoitosuunnitelmaan sisältyy kalastustoiminnan valvontatoimia, joista säädetään asetuksen (EY) N:o 1967/2006 4 artiklan 5 kohdan viidennessä alakohdassa ja 13 artiklan 9 kohdan kolmannessa alakohdassa.

(25) Kyseinen kalastustoiminta täyttää neuvoston asetuksen (EY) N:o 1224/2009 (6) 14 artiklassa säädetyt vaatimukset.

(26) Pyydettyjä poikkeuksia olisi sen vuoksi jatkettava kahdella vuodella.

(27) Kroatian olisi raportoitava komissiolle hyvissä ajoin ja hoitosuunnitelmaansa sisältyvän valvontasuunnitelman mukaisesti.

(28) Poikkeuksen kestolle asetettava aikaraja tekee mahdolliseksi varmistaa nopeasti asianmukaiset korjaavat hoitotoimenpiteet, jos komissiolle toimitettavasta raportista käy ilmi, että hyödynnettävien kantojen suojelun taso on heikko, ja sen myötä on mahdollista lujittaa tieteellistä pohjaa hoitosuunnitelman parantamiseksi.

(29) Koska komission täytäntöönpanoasetuksella (EU) 2018/1586 myönnetyn poikkeuksen voimassaolo päättyi 26 päivänä lokakuuta 2021, tätä asetusta olisi oikeudellisen jatkuvuuden varmistamiseksi sovellettava 27 päivästä lokakuuta 2021.

(30) Oikeusvarmuuden vuoksi tämän asetuksen olisi tultava voimaan kiireellisesti.

(31) Tämä asetus ei vaikuta komission kantaan siitä, onko tämän poikkeuksen soveltamisalaan kuuluva toiminta EU:n muun lainsäädännön, erityisesti neuvoston direktiivin 92/43/ETY (7), mukainen.

(32) Asetuksessa säädetyt toimenpiteet ovat kalastus- ja vesiviljelyalan komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Poikkeus 1. Asetuksen (EY) N:o 1967/2006 4 artiklan 1 kohdan ensimmäistä alakohtaa ei sovelleta Kroatian aluevesillä rannalta vedettävillä girarica- ja migavica-nuotilla tapahtuvaan pikkupikarellin (Spicara smaris) kalastukseen. 2. Asetuksen (EY) N:o 1967/2006 13 artiklan 1 kohdan ensimmäistä alakohtaa ei sovelleta Kroatian aluevesillä a) rannalta vedettävillä oližnica-nuotilla tapahtuvaan suomuhopeakyljen (Atherina boyeri) kalastukseen, eikä b) rannalta vedettävillä girarica- ja migavica-nuotilla tapahtuvaan pikkupikarellin (Spicara smaris) kalastukseen. 3. Edellä 1 ja 2 kohdassa tarkoitettuja rannalta vedettäviä nuottia käytetään aluksissa a) joissa on Kroatian hyväksymässä Kroatian hoitosuunnitelmassa vahvistettu rekisteröintinumero, b) joilla on kirjattuja saaliita yli viiden vuoden ajalta ja joiden pyyntiponnistus ei kasva tulevaisuudessa, sekä c) joilla on kalastuslupa ja jotka noudattavat toiminnassaan Kroatian asetuksen (EY) N:o 1967/2006 19 artiklan 2 kohdan mukaisesti hyväksymää hoitosuunnitelmaa.

2 artikla Valvontasuunnitelma ja raportti Kroatian on toimitettava komissiolle viimeistään 26 päivänä lokakuuta 2023 raportti, joka on laadittu 1 artiklan 3 kohdan c alakohdassa tarkoitettuun Kroatian hoitosuunnitelmaan sisältyvän valvontasuunnitelman mukaisesti.

3 artikla Voimaantulo Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 27 päivän lokakuuta 2021 ja 26 päivän lokakuuta 2023 välisenä aikana.

Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti. Tehty Brysselissä 5 päivänä lokakuuta 2021. Komission puolesta Puheenjohtaja Ursula VON DER LEYEN

(1) EUVL L 409, 30.12.2006, s. 11.

(2) Komission täytäntöönpanoasetus (EU) 2018/1586, annettu 22 päivänä lokakuuta 2018, rannalta vedettävillä nuotilla Kroatian aluevesillä kalastettaessa sovellettavaa vähimmäisetäisyyttä rannikolta, veden vähimmäissyvyyttä ja kalastuksen kieltämistä suojeltujen luontotyyppien yläpuolella koskevan poikkeuksen myöntämiseksi neuvoston asetuksesta (EY) N:o 1967/2006 (EUVL L 264, 23.10.2018, s. 16).

(3) ”Pravilnik o obavljanju gospodarskog ribolova na moru obalnim mrežama potegačama”, VL 30/18 sekä sen muutokset 49/18, 78/18, 54/19, 27/21 ja 100/21.

(4) Tieteellis-teknis-taloudellinen kalastuskomitea (STECF) – 66. täysistunnon raportti (PLEN-21-01). EUR 28359 EN, Euroopan unionin julkaisutoimisto, Luxemburg, 2021, saatavilla osoitteessa https://stecf.jrc.ec.europa.eu/reports/plenary/-/asset_publisher/oS6k/document/id/2851300

(5) Euroopan parlamentin ja neuvoston asetus (EU) 2019/1241, annettu 20 päivänä kesäkuuta 2019, kalavarojen säilyttämisestä ja meriekosysteemien suojelemisesta teknisten toimenpiteiden avulla, neuvoston asetusten (EY) N:o 1967/2006, (EY) N:o 1224/2009 ja Euroopan parlamentin ja neuvoston asetusten (EU) N:o 1380/2013, (EU) 2016/1139, (EU) 2018/973, (EU) 2019/472 ja (EU) 2019/1022 muuttamisesta sekä neuvoston asetusten (EY) N:o 894/97, (EY) N:o 850/98, (EY) N:o 2549/2000, (EY) N:o 254/2002, (EY) N:o 812/2004 ja (EY) N:o 2187/2005 kumoamisesta (EUVL L 198, 25.7.2019, s. 105).

(6) Neuvoston asetus (EY) N:o 1224/2009, annettu 20 päivänä marraskuuta 2009, yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).

(7) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta (EYVL L 206, 22.7.1992, s. 7).